የከፍተኛ ትምህርትን ጥራት ማስጠበቅ ልዩ ትኩረት እንደተሰጠው ተገለጸ
የከፍተኛ ትምህርት ጥራትን ማስጠበቅ ልዩ ትኩረት ተሰጥቶት እየተሰራበት እንደሆነ የትምህርት ሚንስቴር ገለጸ፡፡በሚኒስቴሩ የከፍተኛ ትምህርት ዘርፍ ሚኒስትር ዴኤታ ዶክተር ሳሙኤል ክፍሌ ከዋልታ ኢንፎርሜሽን ማዕከል ጋር ባደረጉት ቆይታ እንደገለጹት የከፍተኛ ትምህርት ተቋማትን የትምህርት ጥራት ለማረጋገጥ የሥርዓት፣ ግብዓትና አመራር መስኮችን በመለየት በትኩረት እየሰራ ነው፡፡ጥራቱን በጠበቀ የትምህርት ሒደት ያለፉ ዜጎች በሀገር ውስጥም ሆነ በዓለም አቀፉ የሥራ መስክ ተወዳዳሪ፣ ብቁና ተፈላጊ መሆን ሲችሉ የትምህርት ጥራት ተጠብቋል ለማለት ያስችላል ብለዋል ዶክተር ሳሙኤል፡፡ይህንም ዕውን ለማድረግ በተለይም በሁለተኛው የዕድገትና የትራንስፎርሜሽን የዕቅድ ዓመታት ከአንደኛ ደረጃ የትምህርት እርከን ጀምሮ አስከ ከፍተኛ የትምህርት ተቋማት ድረስ ለጉዳዩ ልዩ ትኩረት ተሰጥቶት እየተሰራበት ነው፡፡እንደ ዶክተር ሳሙኤል ገለፃ በሁለተኛው የዕድገትና ትራንስፎርሜሽን የዕቅድ ዓመት መጨረሻ ላይ 602ሺህ ተማሪዎች 33ሺህ የከፍተኛ ትምህርት ተቋማት መምህራንን ለማፍራት እንደታቀደና ከነዚህም ውስጥ 70 በመቶ ያህል የሁለተኛ ዲግሪ ቀሪዎቹ 30 በመቶዎቹ ደግሞ የሶስተኛ ዲግሪ እንዲኖራቸው ለማድረግ እየተሰራ ነው፡፡አሁን ላይ 26ሺህ በሥራ ላይ ያሉ መምህራን እንደሆኑና 6ሺህ አካባቢ የሚሆኑት ደግሞ በትምህርት ላይ እንደሆኑ ተመልክቷል፡፡ በበቂ ሁኔታ የተማረ የሰው ኃይል ማፍራት በተለይም ኢትዮጵያ ለተያያዘችው የኢኮኖሚ ሽግግር ቁልፍ መሳሪያ በመሆኑ የትምህርት ጥራት የሀገሪቱ የርብርብ ማዕከል ሆኖ ይቀጥላል፡፡ በሁሉም የትምህርት እርከን መምህራንን በብዛትና በብቃት ማፍራት ከመንግስት ከፍተኛ በጀት እየተመደበ የታቀደውን ግብ ለማሳካት መልካም ዕድል ይፈጥራል ብለዋል፡፡በተጨማሪም መምህራንን በሀገር ውስጥና ውጪ በማስተማር የመምህራንን ጥራት ለማሳደግ እየተሰራ ነው፡፡ ለአብነት ያህልም በተያዘው በጀት ዓመት 5ሺህ ያህል መምህራን ለከፍተኛ ትምህርት እንደተላኩና ከዚህ ውስጥ 4ሺህ ለሁለተኛ ዲግሪ፣ 1ሺህዎቹ ደግሞ ለሶስተኛ ዲግሪ ፕሮግራሞች እንደሆነ ታውቋል፡፡በተጨማሪም ለሁለተኛና ሶስተኛ ዲግሪ ፕሮግራሞች በሀገር ውስጥ መምህራንን ለማፍራት ሀገሪቷ ያላት አቅም ውሱን ስለሆነ የመጀመሪያ ትውልድ ዩኒቨርሲቲ ተብለው በሚጠሩት የከፍተኛ ትምህርት ተቋማት መምህራን በማስተማር በዕቅዱ ላይ የተቀመጠውን ግብ ለማሳካትና ከ2010ዓ.ም. ጀምሮ ወደ ተግባር ለመግባት ቅድመ ዝግጅት እየተደረገ ነው፡፡በቂ መምህራን በጥራት ከማፍራት ጎን ለጎንም ለትምህርቱ ሒደት ትኩረት በመስጠት ተማሪ ተኮር የሆነ የትምህርት ሥርዓት በመዘርጋት፣ የትምህርትና ቴክኖሎጂ ሰራዊት በመገንባት፣ ተማሪዎች እርስበእርስ የሚገነባቡበት፣ መምህራንም ተማሪዎችን የሚያበቁበት ሥርዓት እንዲያሰፍኑና የትምህርት ኮርሶቹም ዕውቀት፣ ክህሎትና አመለካከትን የሚያስጨብጡ ሊሆኑ ማስቻል ሌላው የትኩረት ዘርፍ ነው፡፡የምርምርና ቴክኖሎጂ ሽግግርን ለማረጋገጥ በተለይም ቴከኖሎጂን ለመቅዳት፣ ማሻሻል እና ለመፍጠር የትምህርት ጥራት ወሳኝ በመሆኑ ዩቨርሲቲዎች በቂ የሶስተኛ ዲግሪ መምህራን በማፍራት ጉልህ ድርሻ ሊኖራቸው ይገባል ብለዋል፡፡ በዚህም ለማሕበረሰቡ ችግር ፈቺ ምክር ሐሳቦችንና የቴክኖሎጂና የምርምር ሥራዎች ላይ ልዩነት ለማምጣት እንደሚቻል ታውቋል፡፡ከላይ የተጠቀሱት ቁልፍ ተግባራት በአግባቡ መተግበር ባለመቻላቸው የትምህርትን ጥራት አስካሁን ማረጋገጥ እንዳልተቻለ ዶክተር ሳሙኤል ገልጸዋል፡፡ የትምህርት ጥራት እውን ለማድረግ የትምህርት አመራሩም ከታችኛው የትምህርት አመራር አስከ ከፍተኛው ድረስ የትምህርት ጥራትን ለማረጋገጥ የሞት የሽረት ጉዳይ በማድረግ ሊሰሩ እንደሚገባም ዶክተር ሳሙኤል በአንከሮ ገልጸዋል፡፡